b'\n_START_ARTICLE_\nLeopold Polenec\n_START_SECTION_\n\xc5\xbdivljenjepis\n_START_PARAGRAPH_\nPolde Polenec je bil rojen v Pu\xc5\xa1talu pri \xc5\xa0kofji Loki v Nacetovi hi\xc5\xa1i in bil \xc5\xbee naslednji dan kr\xc5\xa1\xc4\x8den v \xc5\xa0kofji Loki. Bil je drugi sin posestnika, njegov dve leti starej\xc5\xa1i brat Anton Polenec je znan slovenski biolog._NEWLINE_Zaradi rev\xc5\xa1\xc4\x8dine je lahko \xc5\xa1tudiral le brat Anton, zato se je Polde zaposlil kot ob\xc4\x8dinski sluga ob\xc4\x8dine Zminec. Leta 1932 se je zaposlil v tovarni \xc5\xa0e\xc5\xa1ir v \xc5\xa0kofji Loki, kot delavec in tu delal do septembra 1941. Tu je prvi\xc4\x8d pri\xc5\xa1el v stik z delavskim socialnim gibanjem. V\xc4\x8dlanjen je bil v klub kr\xc5\xa1\xc4\x8danskih socialistov in deloval vedno kot predsednik, odbornik ali zaupnik._NEWLINE_Jeseni leta 1941 je opustil delo ter tako ni pri\xc5\xa1el v nacisti\xc4\x8dno kartoteko. Zaradi starosti mu ni grozila okupatorjeva mobilizacija, zato je za NOB delal v ilegali. Zbiral je denar in zdravila, razdeljeval osvobodilni tisk in sprejemal na svoj dom v Pu\xc5\xa1talu ranjene borce. Takoj po vojni je bil tajnik KLO Pu\xc5\xa1tal. Kljub sodelovanju z NOB pa je bil zapostavljen zaradi petja v cerkvi in obiskovanja le-te. Vsa vojna leta in deset let pred smrtjo se je pre\xc5\xbeivljal kot kmet z delom na posestvu v rodni vasi.\n_START_SECTION_\nPevska kariera\n_START_PARAGRAPH_\nMarca 1946 se je vpisal na AGRFT v Ljubljani in junija 1954 diplomiral na Oddelku za igro. Poleg tega je \xc5\xa1tudiral solo petje na Srednji glasbeni \xc5\xa1oli v Ljubljani pri Kseniji Ku\xc5\xa1ej in zasebno pri prof. Juliju Betettu. Jeseni 1951 je bil sprejet za opernega solista - tenorista v Operi SNG v Ljubljani, kjer je deloval do maja 1955._NEWLINE_Jeseni 1955 je nastopil slu\xc5\xbebo v Operni hi\xc5\xa1i Sarajevo, kjer je do leta 1963 pel kot vodilni tenorist v znanih dramah (Pikova dama, Aida, Carmen idr.)._NEWLINE_Vsa leta - pred in po vojni - je delal tudi v amaterskih kulturnih dru\xc5\xa1tvih. Pred vojno kot knji\xc5\xbeni\xc4\x8dar, po njej pa kot re\xc5\xbeiser in igralec._NEWLINE_Od leta 1967 do 1971 je vodil Cerkveni mo\xc5\xa1ki pevski zbor \xc5\xbeupnije \xc5\xa0kofja Loka skupaj s Francetom \xc5\xa0tuklom. V zboru je pel prvi tenor. Leta 1999 se je zbor s soglasjem sorodnikov poimenoval po Poldetu Polencu.'